寄答王直方
作者：陳師道
朝代：宋

paragraphs: 人情校往復，屢勉終不近。
一詩已經年，知子不我怨。
生世餘幾何，尺箠日取寸。
懷祿有遐心，從俗無遠韵。
時從府中歸，數過林下飯。
平生功名意，回作香火願。
三年不舉觴，吻頰煙火焮。
豈無兩蒼龍，霑我一雨潤。
官粗詩未工，猛乞毋小靳。
人生如此爾，文字已其閏。
是身雖臭腐，寧作青紫楦。
永懷忘年友，死矣餘令問。
念子頗似之，老我何所恨。